UJEDINJENE NACIJE U PRAŠINI OSTARJELIH ISTINA BiH

Nedavno je iz sarajevske kancelarije Ujedinjenih nacija izašla gomila rezultata istraživanja o tome šta misle stanovnici Bosne i Hercegovine o zajedničkom životu u zemlji. Ukratko: UN smatra da rezultati ukazuju na to kako je budućnost zemlje nepredvidiva ali da neće biti „pravog rata“ jer su građani/ke, uz to što ih je veliki broj nevoljnih za suživot unutar postojećih granica- letargični/e. Dakle, sva ta istraživanja nisu nam rekla ništa novo a što sami nismo već znali, jednako kao što znamo da je najlakše biti letargična većina. Sa druge strane, većina medija je ovu vijest prenijela u apokaliptičnom tonu: „ UN predviđa novi rat u Bosni“. Izlišno bi uopšte bilo govoriti o šteti i imoralitetu koje su bombastični naslovi sličnih konotacija poteklih iz medijskih kuća nanijeli svim stranama, kako u ratnom tako i u postratnom periodu, ali nam je isto tako jasno da u modernom kapitalizmu vještini sticanja profita malo nedostaje da se ugura među osnovne etičke vrline.

Međutim, postavlja se pitanje koja je uloga UN-a u Bosni i Hercegovini. Budući da su njihovi partneri Vijeće Ministara/Savijet Ministara BiH, Vlada Federacije BiH, Vlada Republike Srpske kao i Vlada Brčko Distrikta - zaista je nemoguće ne zapitati se koja je njihova stvarna uloga posebno kada se ima na umu da se njihov tim sastoji iz 10 programa, zatim specijalizovanih agencija i institucija, kao i da raspolažu višemilionskim budžetima. Kao najjasniji se ističe prioritet pristupanja Bosne i Hercegovine Evropskoj Uniji, potom razne aktivnosti koje često bivaju definisane kao borbe za ljudska prava, društveni razvoj kao i razvoj okoliša itd, a koje bi trebalo da pomognu pristupanju Unije. Iako se uglavnom nema šta zamjeriti ovim aktivnostima, potrebno je preispitati zašto nam UN nakon toliko vremena provedenog na podneblju BiH predočava rezultate prilično nepovoljne, jedne te iste rezultate, suprotne od onoga što bi se moglo prepoznati kao jedan od njihovih fundamentalnih ciljeva (sam naziv ove organizacije dodatno povećava paradoks). Još su njemački politikolozi Gareis i Varwick u knjizi The United Nations - an introducion konstatovali da između načela kao i ciljeva koji se nalaze u UN-ovoj povelji i onoga što se dešava u stvarnosti postoji veliki raskol. Ono što su također konstatovali jeste da UN imaju kredibiliteta i moći tačno onoliko koliko im to dozvole njihove zemlje članice. Dakle, prostom logičkom metodom dolazimo do zaključka kako stvari zapravo funkcionišu. I to nažalost ne samo kada je riječ o Bosni i Hercegovini.

Američki teoretičar Fredric Jameson rekao je da je „lakše zamisliti kraj svijeta nego kraj kapitalizma“ što će reći da ono što sa sobom danas nose talasi ekonomsko-političkih sistema nikako ne ide van ovih tokova. Imajući u vidu izostanak industrijskog razvoja u Bosni i Hercegovini te intenzivirane artikulacije nacionalizma, klerofašizma i ostalih oblika sličnih političkih ideologija koje sa sobom donose nesrazmjerne gomile resantimana i međusobnih optužbi za odgovornost zbog loše situacije u zemlji - dobiva se ekstramentalna masa savršeno podložna za manipulacije u svim mogućim smjerovima. To dovodi do otuđenosti u tolikoj mjeri da se sve ove društvene pojave, koje u svojoj osnovi ne mogu donijeti sa sobom ništa drugo sem sociološko-patoloških odnosa na kojima bi pozavidjela i sama boginja (razdora i svađe) Erida, smatraju kao apsolutno prihvatljive ili čak poželjne.

Vrlo je izvjesno da Ujedinjene nacije neće riješiti problem koji muči Bosnu i Hercegovinu, jednako kao što je izvjesno da to, bar u skorije vrijeme, neće uraditi niti neka posebna politička figura, budući da sadašnje uglavnom pretenduju više na partnerske nego konkurentske odnose, iako se u medijskim istupima do nečuvene grotesknosti trude to opovrgnuti. Kada je riječ o mogućim entuzijastičnim alternativnim opcijama u društveno-političkom smislu, one gotovo da i ne postoje, ili bar nemaju nikakav uticaj u javnosti. Ukoliko bi se neka i pojavila, masa se prema njoj pretežno odnosi diskutabilno, s velikim nepovjerenjem. Dakle, jedina opcija ostaje samo društvo koje bi trebalo prebacivanje odgovornosti na drugog zamijeniti prihvatanjem iste, te društvo sposobno discernirati. Način na koji će se to dogoditi je neizvjesan, ali bi se dalo predvidjeti da će ga uzrokovati siromaštvo, kao i enormne klasne razlike. Taj proces podrazumijeva dinamičniji pristup svim oblicima društvenih svijesti, odnosno njegovu evoluciju koja bi trebala u krajnjoj tački rezultirati poštovanjem i saznanjem o korespondaciji moći koju svaki pojedinac ima.